《题东坡定惠院寓居月夜偶出及次韵前篇二诗草稿真迹即用其韵 其一》
清代·汪仲鈖

碧梧翠柏庭锁凉，一雨丁耽晨达夜。遗迹坡翁昔所珍，囊开古达明灯下。

意忘工拙特秀劲，藤纸今犹墨光泻。《海棠》诗传凡几本，同时醉笔应差亚。

改罢长吟忆少陵，赠翁一语吾能借。道山魂去竟无还，五百春秋相代谢。

重函本是子京物，春日装池道南舍。幸不家如卢绛贫，韵书肯换街头蔗。

坐中好事对钩摹，寒具多油涴还怕。出神入化岂偶然，墨猪世上空讥骂。

作者简介：浙江湘乡人，字丰玉。汪孟鋗弟。乾隆十五年举于乡。少即肆力于诗，与兄俱以诗名。酷爱宋黄庭坚、王安石诗，诗作有新意，无江西诗派生硬之习。早卒。有《桐石草堂集》。